Document ID: 32013R0698

A BIZOTTSÁG 698/2013/EU VÉGREHAJTÁSI RENDELETE
(2013. július 19.)
a vám- és a statisztikai nómenklatúráról, valamint a Közös Vámtarifáról szóló 2658/87/EGK tanácsi rendelet I. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
mivel:
(1)
A 2658/87/EGK rendelet létrehozta az áruk nómenklatúráját (a továbbiakban: Kombinált Nómenklatúra), amely a 2658/87/EGK rendelet I. mellékletében kerül feltüntetésre.
(2)
A Bíróság 2009. december 17-i, a C-410/08-C-412/08. sz. (Swiss Caps) egyesített ügyekben hozott ítélete új paradigmát vezetett be az étrend-kiegészítők osztályozására vonatkozóan.
(3)
Egyrészt ezen ítélet 29. pontja értelmében „az áru rendeltetése a megfelelő vámtarifaszám alá történő besorolás objektív szempontját képezheti, amennyiben az szorosan az adott áruhoz tartozik”. Másrészt a 32. pont kimondja, hogy a kapszulában való kiszerelési mód „olyan meghatározó tényező, amely az ezen olajok élelmiszer-adalék funkciójára utal, mivel az meghatározza azok adagolását, azok felszívódását, valamint azt a helyet, ahol azoknak ki kell fejteni a hatásukat.”
(4)
Következésképp a Bíróság ítélete értelmében az egészség vagy a jó közérzet megőrzése céljából étrend-kiegészítőként használt és kapszulában kiszerelt termékek a 2106 vámtarifaszám alá „másutt nem említett élelmiszer-készítményként” kerülnek besorolásra.
(5)
Felmerülhetnek azonban tarifális besorolással kapcsolatos problémák az azonos összetételű, rendeltetésű, kimért adagot tartalmazó, de tablettában, pasztillában vagy pirulában kiszerelt termékek osztályozása esetén.
(6)
Ezért a Kombinált Nómenklatúra következetes értelmezésének biztosítása érdekében a kimért adagokban, például kapszulában, tablettában, pasztillában és pirulában kiszerelt, étrend-kiegészítőként történő felhasználásra szánt élelmiszer-készítmények besorolásakor figyelembe kell venni a C-410/08-C-412/08. sz. (Swiss Caps) egyesített ügyekben meghatározott kritériumokat.
(7)
Következésképp az Unió egész területén egységes értelmezés érdekében egy új kiegészítő megjegyzést kell beilleszteni a Kombinált Nómenklatúra 21. árucsoportjához.
(8)
Az e rendeletben előírt intézkedések összhangban vannak a Vámkódexbizottság véleményével,
ELFOGADTA EZT A RENDELETET:
1. cikk
A 2658/87/EGK rendelet I. mellékletében meghatározott Kombinált Nómenklatúra 21. árucsoportja a következő 5. kiegészítő megjegyzéssel egészül ki:
„5.
A kimért adagokban, például kapszulában, tablettában, pasztillában és pirulában kiszerelt, étrend-kiegészítőként történő felhasználásra szánt egyéb élelmiszer-készítményeket a 2106 vámtarifaszám alá kell besorolni, kivéve, ha azokat máshol említik.”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. július 19-én.

Labels: 3
17